O fotografie postată pe contul de Facebook al șefului Camerei Deputaților, Marcel Ciolacu, o arată pe Viorica Dăncilă, candidata PSD la alegerile prezidențiale din 24 noiembrie, făcând o mutare într-o partidă de șah dintre doi pensionari, într-un parc din Buzău.

Este orașul în care primarul, membru PSD, i-a îndemnat pe social-democrați, de față cu Viorica Dăncilă, să o voteze spunând: „nu-i un geniu, dar e reprezentantul nostru".

„Vă spun cinstit. Poate nu avem cel mai bun candidat pe care puteam să-l avem. Nu-i nici geniu, n-a luat nici un premiu Nobel, cel puțin până acum, dar este reprezentantul nostru și suntem cu toții în pericol dacă Viorica Dăncilă nu va ieși ceea ce trebuie să iasă”, a spus edilul Constantin Toma.

Viorica Dăncilă s-a aflat duminică la Buzău într-o vizită electorală alături de mai muți lideri din conducerea partidului. În discursul presărat cu cacofonii, Dancilă a făcut referire la contracandidatul său, Klaus Iohannis.